प्रतीक्षा ‘१००’ को
फरवार्ड सुरेन्द्र तामाङ ‘गोल मेसिन’ को रूपमा खुबै चम्किरहेका थिए । उनी थ्रीस्टार क्लबका मुख्य फरवार्ड थिए ।
काठमाडौँ — फरवार्ड सुरेन्द्र तामाङ ‘गोल मेसिन’ को रूपमा खुबै चम्किरहेका थिए । उनी थ्रीस्टार क्लबका मुख्य फरवार्ड थिए ।त्यति बेला ९ कक्षामा अध्ययनरत मध्यपुर थिमीका सन्तोष साहुखलले सुरेन्द्रसँगै अग्रपंक्तिमा खेल्ने अवसर पाएका थिए । यी स्कुले ठिटोले लिग डेब्यूमा संकटाविरुद्ध १–० को जितमा गोल गर्दै भविष्यमा स्टार हुने संकेत दिएका थिए ।पहिलो सिजन (२०६०) को ए डिभिजन लिगमा ६ गोल गरेका सन्तोष पछिल्लोपल्ट नेपाली फुटबलले पाएको राम्रा फरवार्डमध्ये एक हुन् । उनले लिग खेल्न थालेको पनि १५ वर्ष भइसक्यो । उनी तीन वर्षयता भने बढीजसो जापानमा बस्छन्, कहिलेकाहीं मात्र खेल्न आइपुग्छन् । सहिद स्मारक ‘ए’ डिभिजन लिग ५ वर्षपछि पुन: सुचारु हुँदा उनी पनि स्वदेश फर्किए । ए डिभिजनको नवप्रवेशी क्लब च्यासलका लागि फर्किएको उनको लक्ष्य हो– ए डिभिजन लिगमा १ सय गोल पूरा गर्ने, जसले उनलाई यो कोसेढुंगा पार गर्ने पहिलो खेलाडी बनाउने छ ।तर, उनको अहिले चलिरहेको लिगबाटै सय गोल पूरा गर्ने योजना अधुरै रहने भएको छ । ‘एक सय गोल पूरा गर्न भए पनि अर्को वर्ष ए डिभिजन लिग खेल्न फर्किने छु,’ बिहीबार जापान फर्कने तयारीमा रहेका उनले भने, ‘सय गोल पूरा गरेर इतिहास बनाउन चाहन्छु ।’ यसपालि उनले ५ खेल खेलेर ३ गोल गरे । यससँगै उनको राजधानीको ए डिभिजन लिगमा गोलसंख्या ९६ पुग्यो ।हल्चोकमा शनिबार ब्रिगेड ब्वाइजविरुद्ध २–० को जित हात पारेको खेलमा दुई पहेँलो कार्ड (रातो) बेहोर्दै मैदान छाडेकाले सन्तोषले मंगलबार लिगको शीर्षस्थानमा रहेको मनाङ मस्र्याङदीविरुद्ध खेल्ने अवसर पाउने छैनन् । ‘यसपालि ८ खेल खेलेर लिगमा एक सय गोल पुर्‍याउने योजना थियो,’ उनले सुनाए, ‘टिमसँगको समन्वय राम्रो हुन थालेको थियो तर पहिलाको समय फेरबदल हुँदा ५ खेलबाटै फर्किनुपर्ने भयो ।’ शरीरको तौल १० केजी घटाएर फर्किएपछि मैदानमा निकै छरिता देखिएका उनले यो लिगमा हिमालयन शेर्पा, एनआरटी र संकटाविरुद्ध गोल गरेका थिए ।वसन्त थापा (७९ गोल) लाई उछिन्दै ए डिभिजन लिगको कीर्तिमानी गोलकर्ता बनेका उनले सशस्त्र प्रहरी बलको एपीएफ र मनाङमा पनि एक–एक सिजन बिताए, बाँकी करिअर ललितपुरे क्लब थ्रीस्टारको जर्सीमै देखिए । थ्रीस्टारसँग दुईपल्ट (२०६१ र २०६९) मा ए डिभिजन लिग च्याम्पियन भए । दोस्रोपल्ट लिग च्याम्पियन हुँदा सर्वाधिक १७ गोल गरेका उनले २०६६–६७ को लिगमा पनि सबैभन्दा धेरै गोल (१९) गरेका थिए । थ्रीस्टार २०७१–७२ को राष्ट्रिय लिग च्याम्पियन हुँदा पनि सात गोल गरेका थिए । राष्ट्रिय लिग भइरहेकै बेला महाभूकम्प २०७२ को एक दिनअघि जापान लागेका थिए र फर्केर पनि लिग खेले । मोरङविरुद्ध ह्याट्रिक गर्न पनि भ्याए । नकआउट प्रतियोगिताको उपाधि कति जिते भन्नेमा उनी आफैं पनि अनविज्ञ छन् ।कीर्तिपुरमा भइरहेको एभरेस्ट प्रिमियर लिग (ईपीएल) मा विदेशी खेलाडीकै वर्चस्व रहेजस्तै यो लिगमा पनि अफ्रिकी मूलका खेलाडीकै प्रदर्शन निर्णायक बनिरहेको छ । विशेषत: अग्रपंक्तिमा । त्यसबीच राम्रो खेल्ने स्वदेशी फरवार्ड देखिएका छन् सन्तोष । उनले तीन वर्षअघि भारतविरुद्ध (विश्वकप २०१८ छनोटको प्ले–अफ) मा नेपालका लागि खेलेका थिए । ‘त्यसयता एन्फाले मलाई बोलाएको छैन,’ ३१ वर्षीय उनले भने, ‘देशका लागि खेल्ने चाहना अझै छ । पहिला नै सूचना दिएर बोलायो भने आउनसक्छु ।’ उनले नेपालको जर्सीमा २९ खेलमा ४ गोल गरेका छन् ।सुरेन्द्र तामाङ, अनिल गुरुङ र जीवेश पाण्डेसँग अग्रपंक्तिमा सहकार्य गरिकेका उनी जापानमा के गर्छन् त ? ‘त्यहाँ पनि फुटबल नै खेलिरहेको छु,’ उनले भने, ‘खेलाडीका लागि फिटनेस नै सबैभन्दा महत्वपूर्ण हो र यसमा भूख्य भूमिका खानाको हुन्छ । खेलाडीले के खानुपर्छ, के हुँदैन भन्ने त्यहाँ पुगेरमात्रै थाह पाएँ ।’ उनले सिजुओकाको एसएस इजुबाट दसौं डिभिजनको जे लिग खेलेको पनि बताए । ‘हामी पहिलो भएर नवौं डिभिजनमा उक्लिएका छौं,’ उनले भने, ‘बेलैमा अवसर पाएको भए जापानको व्यावसायिक लिग (जे २–३) खेल्न सकिन्थ्यो ।’ उनी जे–१० डिसेम्बरमा सकेपछि नेपाल आएका थिए । जापानी फुटबल लिग (जे लिग) मा १२ तह छन् र त्यसमा नेपाली खेलाडीले जे ३–४ सम्म खेल्नसक्ने उनले बताए । उनले र्‍याले वल्र्डकी अध्यक्ष आया मियोसीसँग मिलेर भूकम्पपीडित नेपालीका लागि जे लिगका खेलाडी र अरुबाट सहयोग संकलन गरेर पनि ल्याएका थिए । र्‍याले वल्र्डले थिमीको खेल मैदानमा तारबार लगाउन र च्यासल युवा क्लबका खेलाडीलाई बुट, जर्सी र बल पनि सहयोग गरेको थियो ।ए डिभिजन लिगमा सन्तोषगोलसालक्लब६२०६०थ्रीस्टार६२०६१एपीएफ९२०६२थ्रीस्टार११२०६३थ्रीस्टार१९२०६६–६७थ्रीस्टार१६२०६८मनाङ१७२०६९थ्रीस्टार९२०७०थ्रीस्टार३२०७५च्यासलकुल गोल : ९६